የአማራ ክልል እግር ኳስ ፌዴሬሽን ገንዘብ አፈላልጎ በማሰባሰብና እግር ኳስ ቡድኖችን በመደገፍ በኩል ድክመት እንዳለበት ተገለጸ፡፡
ባሕር ዳር፡ መስከረም 19/213ዓ.ም (አብመድ) የኮሮናቫይረስ ወረርሽኝ ተፅዕኖውን ካሳረፈባቸው ስፖርታዊ ክዋኔዎች ውስጥ እግር ኳሱ አንዱ ነው፡፡ አቶ ጋሻው ባይነስ በአማራ ሊግ እየተሣተፈ በሚገኘው ደብረ ታቦር እግር ኳስ ቡድን ውስጥ በቴክኒክ ባለሙያነት እያገለገሉ ይገኛሉ፡፡ የኮሮናቫይረስ ወረርሽኝ መቀስቀሱ ታዲያ የአማራ ሊግ እንዲቋረጥ አድርጓል፡፡ እናም በ2012 ዓ.ም በሊጉ አንደኛ ዙር ውድድር ደብረ ታቦር እግር ኳስ ቡድን በአንደኝነት ማጠናቀቁን ተከትሎ በደብረ ታቦር ከተማ አስተዳደርና በወጣቶች አስተባባሪነት በቴሌ ቶን ዝግጅት ሊሰበሰብ የነበረውን 220 ሺህ ብር የድጋፍ ገንዘብ በወረርሽኙ እንዳልተቻለ አቶ ጋሻውየሊግ ውድድሩ መቋረጡ የሞራል ጫናም እንዳለው ባለሙያው ተናግረዋል፡፡ የደብረ ታቦር እግር ኳስ ቡድን ከፍተኛ ሊጉን ለመቀላቀል ጥረት እያደረገ መሆኑን የጠቀሱት አቶ ጋሻው የገንዘብ ችግሩ መሻገር ያልቻሉት ፈተና መሆኑን አንስተዋል፡፡ “በእንቅርት ላይ ጆሮ ደግፍ” እንዲሉ በነበረው ችግር ላይ የኮሮናቫይረስ ወረርሽኝ ሲጨመር ለተጨዋቾች ደመወዝ መክፈል የሚያዳግትበት ደረጃ ላይ መደረሱን ተናግረዋል፡፡“ከዚህ በፊት እኛም ጠይቀነው ተቋሙም በራሱ ተነሳሽነትም ደግፎን ወደ ማያውቀው የአማራ ክልል እግር ኳስ ፌዴሬሽን የድርጊት ዕቅድ (አክሽን ፕላን) በመንደፍ ማምራታችን የማይቀር ነው” ሲሉ አቶ ጋሻው አመላክተዋል፡፡ እንደ አማራ ሊግ ያሉ ውድድሮች ዳግም እንዲመለሱ በአማራ ክልል ወረርሽኙን ለመከላከል ከተቋቋመው ግብረ ኃይልና ከሚመለከታቸው አካላት ጋር በመመካከር አቅጣጫ መቀመጡን የአማራ ክልል እግር ኳስ ፌዴሬሽን ጽሕፈት ቤት ኃላፊ ገበያው ዋለ አስታውቀዋል፡፡ ፌዴሬሽኑን እንደገና የማደራጀት ሥራ ስለሚካሄድ የእግር ኳስ ውድድሮች እንዴት መጀመር እንዳለባቸው መፍትሔ ያገኛል ተብሎ እንደሚጠበቅ ነው ኃላፊው የገለጹልን፡፡በአማራ ሊግና በሌሎች ውድድሮች ላይ የሚሳተፉ የክልሉ ቡድኖችን ፌዴሬሽኑ ገንዘብ አፈላልጎ የማሰባሰብ ጉድለት ስላለበት መደገፍ እንዳልቻለ ኃላፊው አስረድተዋል፡፡ ቡድኖችን መደገፍ በሚያስችል ሁኔታ ሀብት እያመነጩ እንዳልሆነ ጠቁመዋል፡፡ በ2013 ዓ.ም ሀብት ማፈላለጉ ላይ ውጤታማ መሆን ከተቻለ እግር ኳስ ቡድኖች የማይደገፉበት ምንም ምክንያት እንደሌለ አንስተዋል፡፡ የክልሉ እግር ኳስ ፌዴሬሽን ከዞን እግር ኳስ ፌዴሬሽን ጋር ያለው ግንኙነት፣ ክትትልና ድጋፍም በውሱንነት ተጠቃሽ ነው፡፡በአዲሱ ዓመትም ድክመቱ ተስተካክሎ ወደ ጠንካራ ግንኙነት እንደሚሸጋገር አቶ ገበያው አመላክተዋል፤ የአማራ ክልል እግር ኳስ ፌዴሬሽን በባሕር ዳር ከተማ አስተዳደር ጠቅላላ ጉባኤውን አካሂዷል፡፡ የ2012 ዓ.ም የፌዴሬሽኑ አፈፃፀምና 2013 ዓ.ም ዕቅድ ቀርቦም ውይይት ተደርጎበታል፡፡ዘጋቢ፡- ኪሩቤል ተሾመ